钦定古今图书集成/明伦汇编/官常典/第167卷 > 魏
## 钦定古今图书集成/明伦汇编/官常典/第167卷 > 魏

惠王十六年，晋灭魏，以封其大夫毕万。

按《春秋》不书。按《左传》，闵公元年，晋侯作二军，公将
上军，太子申生将下军，赵夙御戎，毕万为右，以灭耿，
灭霍，灭魏，还为太子，城曲沃，赐赵夙耿，赐毕万魏，以
为大夫。卜偃曰：“毕万之后必大。万，盈数也；魏，大名也。
以是始赏，天启之矣。天子曰兆民，诸侯曰万民。今名
之大，以从盈数，其必有众。”初，毕万筮仕于晋，遇《屯》之
比。辛廖占之曰：“吉。屯固比入，吉孰大焉，其必蕃昌。震
为土，车从马足，居之，兄长之母，覆之，众归之，六体不
易。合而能固，安而能杀，公侯之卦也。公侯之子孙，必
复其始。”

按《史记·魏世家》，魏之先，毕公高之后也。毕公高与周
同姓，武王之伐纣，而高封于毕，于是为毕姓。其后绝
封，为庶人，或在中国，或在夷狄。其苗裔曰毕万，事晋
献公。献公十六年，赵夙为御，毕万为右，以伐霍、耿、魏，
灭之。以耿封赵夙，以魏封毕万，为大夫。卜偃曰：“毕万
之后必大矣。万，满数也；魏，大名也。以是始赏，天开之
矣。天子曰兆民，诸侯曰万民。今命之大，以从满数，其
必有众。”初，毕万卜事晋，遇《屯》之《比》。辛廖占之，曰：“吉。屯
固比入，吉孰大焉，其必蕃昌。”

《威烈王》二十三年初命晋大夫魏斯为诸侯。

按：《史记·魏世家》：“毕万封十一年，晋献公卒，四子争更
立，晋乱，而毕万之世弥大，从其国名为魏氏，生武子。
魏武子以魏诸子事晋公子重耳。晋献公之二十一
年，武子从重耳出亡，十九年反，重耳立为晋文公，而
令魏武子袭魏氏之后封，列为大夫，治于魏，生悼子。
魏悼子徙治霍，生魏绛。魏绛事晋悼公，悼公三年会”
诸侯，悼公弟杨干乱行，魏绛僇辱杨干。悼公怒曰：“合
诸侯以为荣，今辱吾弟。”将诛魏绛。或说悼公，悼公止。
卒任魏绛政，使和戎、翟，戎、翟亲附。悼公之十一年，曰：
“自吾用魏绛，八年之中，九合诸侯，戎、翟和，子之力也。”
赐之乐，三让然后受之。徙治安邑。魏绛卒，谥为昭子。
生魏嬴。嬴生魏献子。献子事晋昭公。“昭公卒而六卿
强，公室卑。晋顷公之十二年，韩宣子老，魏献子为国
政。晋宗室祁氏、羊舌氏相恶，六卿诛之，尽取其邑为
十县，六卿各令其子为之大夫。献子与赵简子、中行
文子、范献子并为晋卿。其后十四岁而孔子相鲁。后
四岁，赵简子以晋阳之乱也，而与韩、魏共攻范、中行
氏。魏献子生魏侈，魏”侈与赵鞅共攻范、中行氏。魏侈
之孙曰魏桓子，与韩康子、赵襄子共伐灭知伯，分其
地。桓子之孙曰文侯都。魏文侯元年，秦灵公之元年
也，与韩武子、赵桓子、周威王同时。六年，城少梁。十三
年，使子击围繁庞，出其民。十六年，伐秦，筑临晋元里。
十七年，伐中山，使子击守之，赵仓唐傅之。子击逄文
侯之师。田子方于朝歌，引车避，下谒。田子方不为礼。
子击因问曰：“富贵者骄人乎？且贫贱者骄人乎？”子方
曰：“亦贫贱者骄人耳。夫诸侯而骄人则失其国，大夫
而骄人则失其家。贫贱者，行不合，言不用，则去之楚、
越。若脱躧然，奈何其同之哉？”子击不怿而去。西攻秦，
至郑而还，筑雒阴、合阳。二十二年，魏、赵、韩列为诸侯。
文侯受子夏经艺，客段干木过其闾，未尝不轼也。秦
尝欲伐魏，或曰：“魏君贤人是礼，国人称仁，上下和合，
未可图也。”文侯由此得誉于诸侯，任西门豹守邺而
河内称治。文侯谓李克曰：“先生尝教寡人曰：‘家贫则
思良妻，国乱则思良相’。今所置非成则璜。二子何如？”
李克对曰：“臣闻之，卑不谋尊，疏不谋戚。臣在阙门之
外，不敢当命。”文侯曰：“先生临事勿让。”李克曰：“君不察
故也。居视其所亲，富视其所与，达视其所举，穷视其
所不为，贫视其所不取，五者足以定之矣，何待克哉？”
文侯曰：“先生就舍，寡人之相定矣。”李克趋而出，过翟
璜之家。翟璜曰：“今者闻君召先生而卜相，果谁为之？”
李克曰：“魏成子为相矣。”翟璜忿然作色曰：“以耳目之
所睹记，臣何负于魏成子？西河之守，臣之所进也。君
内以邺为忧，臣进西门豹；君谋欲伐中山，臣进乐羊；
中山已拔，无使守之，臣进先生；君之子无傅，臣进屈
侯鲋。臣何以负于魏成子？”李克曰：“且子之言克于子
之君者，岂将比周以求大官哉？君问而置相，非成则

五者足以定之矣，何待克哉！是以知魏成子之为相
也。且子安得与魏成子比乎？魏成子以食禄千锺，什
九在外，什一在内，是以东得卜子夏、田子方、段干木，
此三人者，君皆师之，子之所进五人者，君皆臣之子，
恶得与魏成子比也？”翟璜逡巡再拜曰：“璜，鄙人也，失
对，愿卒为弟子。”

按：《通鉴纲目》：“威烈王十九年，晋魏斯尊礼卜子夏、田
子方、段干木，以吴起为西河守，西门豹为邺令，上地
守李悝尽地力之教及平籴之法，著《法经》。二十二年，
晋魏斯以魏成为相。二十三年，初命晋大夫魏斯、赵
籍、韩虔为诸侯。”

安王元年秦伐魏。

按《史记魏世家》：“文侯二十四年，秦伐我，至阳狐。
安王二年，魏子罃生。”

按：《史记魏世家》：“文侯二十五年，子击生子罃。”

安王三年，魏、虢山崩壅河。

按：《史记魏世家》：“文侯二十六年，虢山崩，壅河。”

安王九年魏伐郑，城酸枣，败秦于注。

按：《史记魏世家》：“文侯三十二年，伐郑，城酸枣，败秦于”
注。

安王十二年齐取魏襄陵。

按《史记魏世家》：“文侯三十五年，齐伐我，取襄陵。
安王十三年，秦侵魏阴晋。”

按：《史记魏世家》：“文侯三十六年，秦侵我阴晋。”

安王十五年，魏伐秦，魏师败绩。魏侯斯薨，子击立。
按《史记魏世家》：“文侯三十八年，魏伐秦，败我武下，获
其将识。”是岁，文侯卒，子击立，是为武侯。

安王十六年，赵公子朔奔魏，魏袭赵邯郸。

按《史记魏世家》：“武侯元年，赵敬侯初立，公子朔为乱，
不胜，奔魏，与魏袭邯郸，败而去。”

安王十七年，魏城安邑、王垣。

按：《史记魏世家》：“武侯二年，城安邑、王垣。”

安王二十二年魏伐齐。

按：《史记魏世家》：“武侯七年，伐齐，至桑丘。”

安王二十四年翟败魏魏伐齐。

按《史记魏世家》：“武侯九年，翟败我于浍，使吴起伐齐，
至灵丘。”

安王二十六年，魏、韩、赵分晋国。

按《史记·魏世家》：“武侯十一年，与韩、赵三分晋地，灭其
后。”按《晋世家》：“静公二年，魏武侯、韩哀侯、赵敬侯灭
晋后而三分其地。静公迁为家人，晋绝不祀。”

按《通鉴纲目注》《集览》、俱酒乃靖公之名也。《索隐》曰：“系
本作静公。”俱家人。韦昭曰：“庶人之家也。”《索隐》曰：“谓居
家之人无官职也。”

烈王五年，魏侯击薨，子罃立。

按《史记·魏世家》：“武侯十六年卒，子罃立，是为惠王。
烈王六年，韩赵伐魏，战于浊泽。”

按《史记魏世家》：惠王元年，初，魏武侯卒也，子罃与公
中缓争为太子。公孙颀自宋入赵，自赵入韩。谓韩懿
侯曰：“魏罃与公中缓争为太子，君亦闻之乎？今魏罃
得王错，挟上党，固半国也。因而除之，破魏必矣，不可
失也。”懿侯说，乃与赵成侯合军，并兵以伐魏，战于浊
泽，魏氏大败，魏君围赵，谓韩曰：“除魏君，立公中缓，割
地而退，我且利。”韩曰：“不可。杀魏君，人必曰暴；割地而
退，人必曰贪。不如两分之。魏分为两，不彊于宋、卫，则
我终无魏之患矣。”赵不听，韩不说，以其少卒夜去。惠
王之所以身不死、国不分者，二家谋不和也。若从一
家之谋，则魏必分矣。故曰：“君终无适子，其国可破也。”
烈王七年，魏败韩、赵之师。

按《史记魏世家》：“惠王二年，魏败韩于马陵，败赵于怀。”
“显王元年，齐取魏观。”

按：《史记·魏世家》：“惠王三年，齐败我观。”

显王三年，魏、韩会于宅阳，秦败魏师于武堵。

按：《史记魏世家》：“惠王五年，与韩会宅阳城武堵，为秦
所败。”

显王四年，魏取宋仪台。

按：《史记魏世家》：“惠王六年，伐取宋仪台。”

显王七年，魏败韩师于浍。秦败魏师于少梁。

按《史记魏世家》：“惠王九年，伐败韩于浍，与秦战少梁，
虏我将公孙痤，取庞。”

显王八年，魏取赵皮牢。

按《史记魏世家》：“惠王十年，伐取赵皮牢。彗星见。
显王十年，星昼陨于魏。”

按《史记魏世家》：“惠王十二年，星昼坠有声。”

显王十二年，魏、赵会于鄗。

按：《史记魏世家》：“惠王十四年，与赵会鄗。”

显王十三年，鲁侯、卫侯、宋公、郑伯朝于魏。

按：《战国策》：梁王魏婴觞诸侯于范台，酒酣，请鲁君举
觞。鲁君兴，避席择言曰：“昔者帝女令仪狄作酒而美，
进之禹，禹饮而甘之，遂疏仪狄，绝旨酒，曰：‘后世必有以酒亡其国者’。”齐桓公夜半不嗛，易牙乃煎熬燔炙，
和调五味而进之。桓公食之而饱，至旦不觉，曰：“后世
必有以味亡其国者。”晋文公得南之威，三日不听朝，
遂推南之威而远之，曰：“后世必有以色亡其国者。”楚
王登强台而望崩山，左江而右湖，以临彷徨，其乐忘
死。遂盟强台而弗登，曰：“后世必有以高台陂池亡其
国者。今主君之尊，仪狄之酒也；主君之味，《易牙》之调
也；左白台而右闾须，南威之美也；前夹林而后兰台，
强台之乐也。有一于此，足以亡其国。今主君兼此四
者，可无戒欤？”梁王称善相属。

按《史记·魏世家》：“惠王十五年，鲁、卫、宋、郑来朝。”

显王十四年，魏、秦会于杜平，侵宋。

按《史记魏世家》：“惠王十六年，与秦孝公会杜平，侵宋
黄池，宋复取之。”

显王十五年秦取魏少梁魏围赵邯郸。

按《史记魏世家》：“惠王十七年，与秦战元里，秦取我少
梁，围赵邯郸。”

显王十六年，齐救赵邯郸，败魏于桂陵。

按《史记魏世家》：“惠王十八年，拔邯郸。赵请救于齐，齐
使田忌、孙膑救赵，败魏桂陵。”

按：《通鉴纲目》：“显王十五年，魏伐赵，围邯郸。十六年，齐
伐魏以救赵，魏克邯郸，还战败绩。”

〈目〉初，孙膑与庞涓俱学兵法，涓仕魏为将军，自以能不及膑，乃召之。至则断其足而黥之，欲使终身废弃。齐使者至魏，膑阴见之，使者窃载以归。田忌客之，进之威王。威王问兵法，遂以为师。至是谋救赵，以膑为将，辞以刑馀之人，不可，乃使田忌为将，而孙膑为师，居辎车中，坐为计谋。忌欲引兵之赵，《孙子》曰：“夫解杂乱纷纠者不控拳；救斗者不博撠。批亢𢭏虚，形格势禁，则自为解耳。今梁之轻兵锐卒竭于外，而老弱疲于内。若引兵疾走其都，彼必释赵而自救，是我一举释赵之围，而收弊于魏也。”忌从之。十月，邯郸降。魏师还，与齐战于桂陵，魏师大败。

显王十七年，秦卫鞅围魏安邑。诸侯围魏襄陵，魏筑
长城。

按《史记秦本纪》：“孝公十年，卫鞅为大良造，将兵围魏
安邑，降之。”按《魏世家》：“惠王十九年，诸侯围我襄陵，
筑长城塞固阳。”

显王十八年，魏、赵盟于漳滨，归赵邯郸。

按《史记魏世家》：“惠王二十年，归赵邯郸，与盟漳水上。”

〈注〉《正义》曰：“邯郸，洛州县也。”

显王十九年，魏、秦会于彤。

按《史记魏世家》：“惠王二十一年，与秦会于彤。”

显王二十六年，中山君相魏。

按：《史记魏世家》：“惠王二十八年，中山君相魏。”

显王二十八年，魏与齐战于马陵，败绩。齐虏魏太子
申，杀魏将庞涓。

按《战国策》，齐魏战于马陵，齐大胜。魏杀太子申覆十
万之军。魏王召惠施而告之曰：“夫齐，寡人之仇也，怨
之至死不忘。国虽小，吾常欲悉起兵而攻之，何如？”对
曰：“不可。臣闻之，王者得度而霸者知计。今王所以告
臣者，疏于度而远于计，王固先属怨于赵而后与齐
战。今战不胜，国无守战之备，王又欲悉起而攻齐，此
非臣之所谓也。王若欲报齐乎？则不如因变服折节
而朝齐，楚王必怒矣。王游人而合其斗，则楚必伐齐；
以休楚而伐罢齐，则必为楚禽矣。是王以楚毁齐也。”
魏王曰：“善。”乃使人报于齐：“愿臣畜而朝。”田婴许诺。张
丑曰：“不可。战不胜魏而得朝，礼与魏和而下楚，此可
以大胜也。今战胜魏覆十万之军而禽太子申臣万
乘之魏而甲秦、楚，此其暴戾定矣。且楚王之为人也，
好用兵而甚务名，终为齐患者必楚也。”田婴不听，遂
内魏王而与之并朝。齐侯再三，赵氏丑之。楚王怒，自
将而伐齐，赵应之，大败齐于徐州。

〈注〉记：“三十年，伐赵，赵告急于齐，齐救赵，伐魏。”正曰：“按魏伐赵，赵告急于齐，齐救赵。伐魏”乃惠王三十八年败于桂陵时事。此“三十年，魏庞涓伐韩，齐田忌、孙膑伐魏以救韩，魏大发兵，使太子申将与庞涓合军拒之，战于马陵，魏师大败，杀太子申、庞涓。”

按：《史记魏世家》：“惠王三十年，魏伐赵，赵告急齐，齐宣
王用孙子计，救”赵击魏，魏遂大兴师，使庞涓将，而令
太子申为上将军，过外黄。外黄徐子谓太子曰：“臣有
百战百胜之术。”太子曰：“可得闻乎？”客曰：“固愿效之。”曰：
“太子自将攻齐，大胜并莒，则富不过有魏，贵不益为
王；若战不胜齐，则万世无魏矣。此臣之百战百胜之
术也。”太子曰：“诺。请必从公之言而还矣。”客曰：“太子虽
欲还，不得矣。彼劝太子战攻，欲啜汁者众。太子虽欲
还，恐不得矣。”太子因欲还。其御曰：“将出而还，与北同。”
太子果与齐人战，败于马陵。齐虏魏太子申，杀将军
庞涓，军遂大破。按《田敬仲完世家》：宣王二年，魏伐
赵，赵与韩共击魏，赵不利，战于南梁。宣王召田忌复故位。韩氏请救于齐。宣王召大臣而谋曰：“蚤救孰与
晚救？”驺忌子曰：“不如勿救。”田忌曰：“弗救，则韩且折而
入于魏，不如蚤救之。”《孙子》曰：“夫韩、魏之兵未弊而救
之，是吾代韩受魏之兵，顾反听命于韩也。且魏有破
国之志，韩见亡，必东面而愬于齐矣。吾因深结韩之
亲而晚承魏之弊，则可重利而得尊名也。”宣王曰：“善。”
乃阴告韩之使者而遣之。韩因恃齐，五战不胜而东
委国于齐。齐因起兵，使田忌、田婴将孙子为师，救韩、
赵以击魏，大败之马陵，杀其将庞涓，虏魏太子申。其
后三晋之王皆因田婴朝齐王于博望，盟而去。
按《通鉴纲目》：显王二十八年，魏伐韩，齐伐魏以救韩，
杀其将庞涓，虏太子申。

〈目〉韩恃齐，五战不胜，而东委国于齐。齐因起兵，使田忌将孙子为师以救韩，直走魏都。庞涓闻之，去韩而归。魏人亦大发兵，使太子申将以御齐师。《孙子》曰：“三晋之兵，素悍勇而轻齐，齐号为怯。善战者因其势而利导之。兵法：百里而趣利者蹶上将，五十里而趣利者军半至。”乃使齐军入魏地为十万灶，明日为五万灶，“又明日为三万灶。”庞涓行三日，大喜曰：“我固知齐军怯，入吾地三日，亡者过半矣！”乃弃其步军，率轻锐倍日并行逐之。《孙子》度其暮当至马陵，马陵道狭而旁多阻隘，可伏兵，乃砍大树白而书之曰：“庞涓死此树下！”令万弩夹道而伏，期日暮见火举而俱发，魏师大乱。涓乃自刭曰：“遂成竖子之名！”齐因乘胜大败魏师，虏太子申。〈按魏世家及国策作齐救赵齐世家及纲目俱云救韩并存以备考〉

显王二十九年，秦击魏，虏公子卬魏徙都大梁，以公
子赫为太子。

按《史记秦本纪》：孝公二十二年，卫鞅击魏，虏魏公子
卬，封鞅为列侯，号商君。按《魏世家》：惠王三十一年，
秦、赵、齐共伐我，秦将商君诈我将军公子卬而袭夺
其军，破之。秦用商君东地至河，而齐、赵数破我安邑
近秦，于是徙治大梁，以公子赫为太子。

显王三十一年，商君归魏，不纳。

按《史记魏世家》：“惠王三十三年，秦孝公卒，商君亡秦
归魏，魏怒，不入。”

显王三十二年，魏、齐会于平阿。孟轲、邹衍、淳于髡至
梁。

按《史记魏世家》：“惠王三十五年，与齐宣王会平阿南。
惠王数败于军旅，卑礼厚币以招贤者。邹衍、淳于髡、
孟轲皆至梁，梁惠王曰：‘寡人不佞，兵三折于外，太子
虏，上将死，国以空虚，以羞先君宗庙社稷，寡人甚丑
之，叟不远千里，辱幸至敝邑之廷，将何以利吾国’？孟
轲曰：‘君不可以言利若是。夫君欲利则大夫欲利，大’”
夫欲利，则庶人欲利。上下争。欲利国，则危矣。“为人君，
仁义而已矣，何以利为？”

显王三十四年，齐、魏会于甄。

按《史记魏世家》：“惠王三十六年，复与齐王会甄。是年，
惠王卒，子襄王立。”〈按通鉴惠王卒于慎靓王二年距此尚有十六年今从之故纲内不

书卒立

显王三十五年，魏与诸侯会于徐州。〈按通鉴为魏惠王三十七年〉
按《史记魏世家》：“襄王元年，与诸侯会徐州，相王也。”
按《通鉴纲目》：“显王三十五年，齐、魏会徐州以相王。”
显王三十六年，魏、赵、韩、燕、齐、楚合从以摈秦，以苏秦
为约从长，并相六国。

按《战国策》，苏子为赵合从说魏王曰：“大王之地，东有
鸿沟、陈、汝，南有许、鄢、昆阳、邵陵、舞阳、新郪，东有淮、颍、
沂、黄、煮枣无疏，西有长城之界，北有河外、卷、衍、燕、酸
枣，地方千里，名虽小，然而庐田庑舍，曾无所刍牧。牛
马之地，人民之众，车马之多，日夜行不休已，无以异
于三军之众。臣窃料之，大王之国不下于楚，然横人
訹王，外交强虎狼之秦，以侵天下，卒有国患，不被其
祸。夫挟强秦之势，以内劫其主，罪无过此者。且魏，天
下之强国也；大王天下之贤主也。今乃有意西面而
事秦，称东藩，筑帝宫，受冠带，祠《春秋》，臣窃为大王愧
之。臣闻越王勾践以散卒三千禽夫差于干遂，武王
卒三千人，革车三百乘，斩纣于牧之野，岂其士卒众
哉？诚能振其威也。今窃闻大王之卒，武力二十馀万，
苍头二十万，奋击二十万，厮徒十万，车六百乘，骑五
千疋，此其过越王勾践、武王远矣。”今乃劫于群臣之
说，而欲臣事秦。夫事秦必割地效质，故兵未用而国
已亏矣。凡群臣之言事秦者，皆奸臣，非忠臣也。夫为
人臣，割其主之地，以“外交，偷取一旦之功，而不顾其
后，破公家而成私门，外挟强秦之势，以内劫其主，以
求割地。愿大王之熟察之也！《周书》曰：‘绵绵不绝，蔓蔓
若何？毫毛不拔，将成斧柯，前虑不定，后有大患，将奈
之何？大王诚能听臣，六国从亲，专心并力，则必无强
秦之患。故敝邑赵王使使臣献愚计，奉明约，在大王
诏之’。”魏王曰：“寡人不肖，未尝得闻明教，今主君以赵
王之诏诏之，敬以国从”

按：《通鉴纲目》：“显王三十六年，燕、赵、韩、魏、齐、楚合从以摈秦，以苏秦为约从长，并相六国。”

〈目〉初，洛阳人苏秦说秦王以兼天下之术，不用。乃去说燕文公，与赵从亲。文公从之，资秦车马以说赵肃侯，一韩、魏、齐、楚、燕、赵为“从亲”以摈秦。肃侯悦，厚赐赉之，以约于诸侯。秦乃说韩宣王、魏惠王、齐宣王、楚威王。于是苏秦为从约长，并相六国；北报赵，车骑辎重拟于王者。

显王三十七年秦以齐魏之师伐赵。〈按通鉴为魏惠王三十九年〉
按《史记田敬仲完世家》：“宣王十一年，与魏伐赵，赵决
河水灌齐，魏兵罢。”

按：《通鉴纲目》：“显王三十七年，秦以齐、魏之师伐赵。”
“显王三十九年，魏为秦所败，予秦河西地。”〈按通鉴为魏惠王四

十一年

按《战国策》，“楚攻魏，张仪谓秦王曰：‘不如与魏以劲之。
魏战胜，复听于秦，必入西河之外；不胜，魏不能守，王
必取之’。”王用仪言，取皮氏卒万人，车百两以与魏。犀
首战胜威王。魏兵罢敝，恐畏秦，果献西河之外。
按《史记魏世家》：“襄王五年，秦败我龙贾军四万五千
于雕阴，围我焦、曲沃，予秦河西之地。”

显王四十年，魏、秦会于应。秦取魏汾阴、皮氏、焦魏败
楚于陉山。〈按通鉴为魏惠王四十二年〉

按《战国策》，楚、魏战于陉山，魏许秦以上洛，以绝秦于
楚。魏战胜，楚败于南阳。秦责赂于魏，魏不与。管浅谓
秦王曰：“王何不谓楚王曰：魏许寡人以地。今战胜魏，
王背寡人也。王何不与寡人遇？魏畏秦楚之合，必与
秦地矣。是魏胜楚而亡地于秦也。是王以地德寡人，
秦之楚者多资矣。魏弱，若不出地，则王攻其南，寡人
攻其西，魏必危。”秦王曰：“善。”以是告楚。楚王扬言与秦
遇。魏王闻之，恐，效《上洛》于秦。

按《史记·魏世家》：“襄王六年，与秦会应秦，取我汾阴、皮
氏、焦。魏伐楚，败之陉山。”按《楚世家》：“威王十一年卒，
子怀王熊槐立。魏闻楚丧，伐楚，取我陉山。”

显王四十一年，魏献上郡于秦，秦取魏蒲阳，既而归
之。〈按通鉴为魏惠王四十三年〉

按《史记秦本纪》：“惠文君十年，张仪相秦，魏纳上郡十
五县。”按《魏世家》：“襄王七年，魏尽入上郡于秦，秦降
我蒲阳。”

按《通鉴纲目》：张仪者，魏人。与苏秦俱事鬼谷，学纵横
之术，游诸侯无所遇。苏秦召而辱之。仪怒入秦，秦王
说之，以为客卿。至是将兵伐魏，取蒲阳，言于秦王，请
复以与魏，而使公子繇质焉。仪因说魏王曰：“秦之遇
魏甚厚，魏不可以无礼于秦。”魏因尽入上郡十五县
以谢焉，仪归而相秦。

显王四十二年，秦归魏焦、曲沃。〈按通鉴为魏惠王四十四年〉
按《史记·魏世家》：“襄王八年，秦归我焦、曲沃。”

显王四十四年，魏初称王。秦使张仪伐魏，取陕。魏败
韩将韩举。〈按通鉴为魏惠王四十六年〉

按：《史记秦本纪》：惠文君十三年“四月戊午，魏君为王，
韩亦为王。使张仪伐取陕，出其人与魏。”按《韩世家》：
宣惠王八年，“魏败我将韩举。”

显王四十六年，楚败魏于襄陵，取八邑，与秦相张仪
会于啮桑。〈按通鉴为魏惠王四十八年〉

按《史记魏世家》：“襄王十二年，楚败我襄陵，诸侯执政，
与秦相张仪会啮桑。”按《楚世家》：“怀王六年，楚使柱
国昭阳将兵而攻魏，破之于襄陵，得八邑。”

显王四十七年，张仪相魏。魏女化为男。秦取魏曲沃、
平周。魏太子朝于秦。〈按通鉴为魏惠王四十九年〉
按《战国策》，张仪欲并相秦、魏，故谓魏王曰：“仪请以秦
攻三川。”王以其间约南阳，韩氏亡。史厌谓赵献曰：“公
何不以楚佐仪，求相之于魏，韩恐亡，必南走楚。仪兼
相秦、魏，则公亦必并相楚韩也。　魏王将相张仪，犀
首弗利，故令人谓韩公叔曰：‘张仪已合秦、魏矣，其言
曰‘魏攻南阳，秦攻三川，韩氏必亡’。且魏王所以贵张
子者，欲得地也，则韩之南阳举矣。子盍少委焉以为
衍功，则秦魏之交可废矣。如此，则魏必图秦而弃仪，
收韩而相衍’。”公叔以为然，因而委之犀首以为功，果
相魏。　张仪以秦相魏。齐、楚怒而欲攻魏。雍沮谓张
子曰：“魏之所以相公者，以公相则国家安而百姓无
患。今公相而魏受兵，是魏计过也。齐、楚攻魏，公必危
矣。”张子曰：“然则奈何？”雍沮曰：“请令齐楚解攻。”雍沮谓
齐、楚之君曰：“王亦闻张仪之约秦王乎？”曰：“王若相仪
于魏，齐楚恶，仪必攻魏。魏战而胜，是齐楚之兵折，而
仪固得魏矣。若不胜魏，魏必事秦以持其国，必割地
以赂王。若欲复攻，其弊不足以应秦。此仪之所以与
秦王阴相结也。今仪相魏而攻之，是使仪之计当于
秦也，非所以穷仪之道也。”齐、楚之王曰：“善。”乃遂解攻
于魏。

按《史记秦本纪》：“惠文君后三年，韩、魏太子来朝，张仪
相魏。”按《魏世家》：“襄王十三年，张仪相魏，魏有女子
化为丈夫。秦取我曲沃、平周。”

慎靓王二年，魏侯罃薨，子嗣立。魏请成于秦，张仪归秦。〈按通鉴为魏惠王五十二年是年王卒〉

按《战国策》：魏惠王死，葬有日矣，天大雨雪，至于牛目，
坏城郭，且为栈道而葬。群臣多谏太子者曰：“雪甚，如
此而丧行，民必甚病之，官费又恐不给，请弛期更日。”
太子曰：“为人子而以民劳与官费用之故，而不行先
王之丧，不义也。子勿复言。”群臣皆不敢言，而以告犀
首。犀首曰：“吾未有以言之也，是其惟惠公乎？请告惠
公。”惠公曰：“诺。”驾而见太子曰：“葬有日矣。”太子曰：“然。”惠
公曰：“昔王季历葬于楚山之尾，栾水啮其墓，见棺之
前和。文王曰：‘噫！先君必欲一见群臣百姓也夫故使
灓水见之’。于是出而为之张朝，百姓皆见之，三日而
后更葬，此文王之义也。今葬有日矣，而雪甚及牛目
难以行，太子为及日之故，得毋嫌于欲亟葬乎？愿太
子更日，先王必欲少留而扶社稷，安黔首也。故使雪
甚，因弛期而更为日，此文王之义也。若此而弗为意
者羞法文王乎？”太子曰：“甚善。敬弛期，更择日。”

按《史记·魏世家》：“襄王十六年，襄王卒，子哀王立，张仪
复归秦。”〈按通鉴当为惠王五十二年襄王立于是年魏并无哀王后哀王之二十三年即襄王在

位之年也

按：《通鉴纲目》：“慎靓王二年，孟轲去魏适齐。”

慎靓王三年，齐、楚、魏、韩、燕共伐秦，皆败走。〈按通鉴为魏襄王元

年

按《战国策》：秦伐魏，陈轸合三晋而东，谓齐王曰：“古之
王者之伐也，欲以正天下而立功名，以为后世也。今
齐、楚、燕、赵、韩、梁六国之递甚也，不足以立功名，适足
以强秦而自弱也，非山东之上计也。能危山东者，强
秦也。不忧强秦而递相罢弱，而两归其国于秦，此臣
之所以为山东之患。天下为秦相割，秦曾不出力；天
下为秦相烹，秦曾不出薪。何秦之智而山东之愚邪？
愿大王之察也。古之五帝、三王、五霸之伐也，伐不道
者。今秦之伐天下不然，必欲反之，主必死辱，民必死
虏。今韩、梁之目未尝干，而齐民独不也。非齐亲而韩、
梁疏也。齐远秦而韩、梁近，今齐将近矣。”今秦欲攻梁、
绛、安邑，秦得绛、安邑以东下河，必表“里河山而东攻
齐，举齐属之海，南面而孤楚、韩、梁，北面而孤燕、赵，齐
无所出其计矣。愿大王熟察之。今三晋已合矣，复为
兄弟约而出锐师以戍梁、绛、安邑，此万世之计也。齐
非急以锐师合三晋，必有后忧。三晋合，秦必不敢攻
梁，必南攻楚。楚、秦构难，三晋怒齐不与已也，必东攻
齐。此臣之所谓齐必有大忧，不如急以兵合于三晋。”
齐王敬诺，果以兵合于三晋。

〈注〉《秦惠文王》后七年韩赵魏燕齐共攻秦。

按《史记·秦本纪》：惠文君后七年，乐池相秦、韩、赵、魏、燕、
齐帅匈奴共攻秦。秦使庶长疾与战修鱼，虏其将申
差，败赵公子渴、韩太子奂，斩首八万二千。按《魏世
家》：哀王元年，五国攻秦，不胜而去。按《楚世家》：“怀王
十一年，苏秦约从山东六国攻秦，楚怀王为从长。至
函谷关，秦出兵击六国，六国兵皆引而归，齐独后。”
按《通鉴纲目》：“慎靓王三年，楚、赵、魏、韩、燕伐秦，攻函谷
关，秦出兵逆之，五国皆败走。”

慎靓王四年齐宋攻魏。〈按通鉴为魏襄王二年〉
按《史记魏世家》：“哀王二年，秦败我观津。”按《田敬仲
完世家》：“湣王七年，与宋攻魏，败之观津。”

赧王元年秦取魏焦曲沃。〈按通鉴为魏襄王五年〉
按《史记秦本纪》：“惠文君后十一年，㯉里疾攻魏焦，降
之。”按《魏世家》：“哀王五年，秦使㯉里子伐取我曲沃，
走犀首岸门。”

〈注〉《岸门》之师，败韩也。

赧王二年，魏、秦会于临晋。〈按通鉴为魏襄王六年〉
按：《史记魏世家》：“哀王六年，与秦会临晋。”

赧王三年，魏攻齐，袭楚，与秦伐燕。〈按通鉴为魏襄王七年〉
按《史记魏世家》：“哀王七年，攻齐，与秦伐燕。”

按：《通鉴纲目》：赧王三年，“秦大败楚师于丹阳，虏屈丐，
遂取汉中。楚复袭秦，又大败于蓝田。韩、魏袭楚，楚割
两城以和于秦。”

赧王四年，魏伐卫，张仪为秦以《连衡》说魏。〈按通鉴为魏襄王八

年。又按：《通鉴五国连衡》惟楚、韩、齐、赵、燕无魏，而策有《说魏》一篇，姑编于此。

按《战国策》，张仪为秦连横说魏王曰：“魏地方不至千
里，卒不过三十万人。地四平，诸侯四通，条达辐凑，无
有名山大川之限。从郑至梁不过百里，从陈至梁二
百馀里，马驰人趋，不待倦而至梁。南与楚境，西与韩
境，北与赵境，东与齐境，卒戍四方，守亭障者参列，粟
粮漕庾不下十万。”魏之地势，固战场也。魏南与楚而
“不与齐，则齐攻其东；东与齐而不与赵，则赵攻其北；
不合于韩，则韩攻其西；不亲于楚，则楚攻其南：此所
谓四分五裂之道也。且夫诸侯之为从者，以安社稷，
尊主强兵，显名也。合从者，一天下，约为兄弟，刑白马
以盟于洹水之上，以相坚也。夫亲昆弟，同父母，尚有
争钱财，而欲待诈伪反复苏秦之馀谋，其不可以成
亦明矣。大王不事秦，秦下兵攻河外，拔卷、衍、燕、酸枣，
劫卫，取晋阳则赵不南，赵不南则魏不北，魏不北则从道绝，则大王之国欲求无危，不可得也。秦挟韩而
攻魏，韩劫于秦，不敢不听。秦、韩为一国，魏之亡可立
而须也。此臣之所为大王患也。为大王计，莫如事秦，
事秦则楚、韩必不敢动；无楚、韩之患，则大王高枕而
卧，国必无忧矣。且夫秦之所欲弱莫如楚，而能弱楚
者莫若魏。楚虽有富大之名，其实空虚；其卒虽众多，
然而轻走易北，不敢坚战。悉魏之兵，南面而伐，胜楚
必矣。夫亏楚而益魏，攻楚而适秦，乃嫁祸安国，此善
事也。大王不听臣，秦甲出而东伐，虽欲事秦，而不可
得也。且夫从人多奋辞而寡可信，说一诸侯之王，出
而乘其车，约一国而成，反而取封侯之基。是故天下
之游士，莫不日夜扼腕，瞋目切齿，以言从之便，以说
人主。人主览其辞，牵其说，恶得无眩哉！臣闻积羽沉
舟，群轻折轴，众口铄金，故愿大王之熟计之也。”魏王
曰：“寡人蠢愚，前计失之。请称东藩，筑帝宫”，受冠带。祠
春秋，效河外。

按《史记魏世家》：哀王八年，伐卫，拔列城二，卫君患之。
如耳见卫君曰：“请罢魏兵，免成陵君可乎？”卫君曰：“先
生果能，孤请世世以卫事先生。”如耳见成陵君曰：“昔
者魏伐赵，断羊肠，拔阏与，约斩赵，赵分而为二，所以
不亡者，魏为从主也。今卫已迫亡，将西请事于秦，与
其以秦醳卫，不如以魏醳卫。卫之德魏，必终无穷。”成
陵君曰：“诺。”如耳见魏王曰：“臣有谒于卫，卫，故周室之
别也，其称小国多宝器。今国迫于难而宝器不出者，
其心以为攻卫醳卫不以王为主，故宝器虽出，必不
入于王也。臣窃料之，先言醳卫者，必受卫者也。”如耳
出，成陵君入，以其言见魏王。魏王听其说，罢其兵，免
成陵君，终身不见。

赧王五年，魏、秦会于临晋，张仪复相魏。齐伐魏，战于
承匡。〈按通鉴为魏襄王九年〉

按《战国策》，张仪事秦惠王，惠王死，武王立。左右恶张
仪曰：“仪事先王不忠。”言未已，齐让又至，张仪谓武王
曰：“仪有愚计，愿效之王。”王曰：“奈何？”曰：“为社稷计者，东
方有大变，然后王可以多割地。今齐王甚憎仪，仪之
所在，必举兵伐之。”故仪愿乞不肖身而之梁，齐必举
兵伐之。齐梁之兵连于城下，不能相去。王以其间伐
“韩，入三川，出兵函谷而无伐，以临周，祭器必出，挟天
子，按图籍，此王业也。”王曰：“善。”乃具革车三十乘纳之
梁。齐果举兵伐之。梁王大恐。张仪曰：“王勿患，请令罢
齐兵。”乃使其舍人冯喜之楚，藉使之齐。齐楚之事已
毕，因谓齐王：“王甚憎张仪，虽然，厚矣，王之托仪于秦
王也。”齐王曰：“寡人甚憎张仪，仪之所在，必举兵伐之，
何以托仪也？”对曰：“是乃王之托檥也。”仪之出秦，因与
秦王约曰：“‘为王计者，东方有大变，然后王可以多割
地’。齐王甚憎仪，仪之所在，必举兵伐之。故仪愿乞不
肖之身而之梁，齐必举兵伐梁。梁齐之兵连于城下
不能去。王以其间伐韩，入三川，出兵函谷而无伐，以
临周，祭器必出挟天子，按图籍，是王业也。秦王以为
然，与革车三十乘而纳仪于梁，而果伐之，是王内自
罢而伐，与国广邻敌以自临，而信仪于秦王也。此臣
之所谓托仪也。”王曰：“善。”乃止。　犀首以梁与齐战于
承匡而不胜，张仪谓梁王：“不用臣言以危国。”王因相
仪。仪以秦梁之齐合，横亲犀首，欲败，谓卫君曰：“衍非
有怨于仪，值所以为国者不同耳。君必解衍。”卫君为
告仪，仪许诺。因与之参坐于卫君之前，犀首跪行，为
仪千秋之祝。明日，张子行犀首送之，至于齐疆。齐王
闻之，怒于仪曰：“衍也，吾仇而仪与之俱，是必与仪鬻
吾国矣。”遂不听。

按《史记·魏世家》：哀王九年，与秦王会临晋。张仪、魏章
皆归于魏。魏相田需死，楚害张仪、犀首、薛公。楚相昭
鱼谓苏代曰：“田需死，吾恐张仪、犀首、薛公有一人相
魏者也。”代曰：“然。相者欲谁而君便之？”昭鱼曰：“吾欲太
子之自相也。”代曰：“请为君北必相之。”昭鱼曰：“奈何？”对
曰：“君其为梁王，代请说君。”昭鱼曰：“奈何？”对曰：“代也从
楚来。”昭鱼甚忧，曰：“田需死，吾恐张仪、犀首、薛公有一
人相魏者也。”代曰：“梁王，长主也，必不相张仪。张仪相，
必右秦而左魏；犀首相，必右韩而左魏；薛公相，必右
齐而左魏。梁王，长主也，必不便也。”王曰：“然则寡人孰
相？”代曰：“莫若太子之自相。太子之自相。是三人者，皆
以太子为非常相也，皆将务以其国”事魏，欲得丞相
玺也。以魏之强而三万乘之国辅之，魏必安矣。故曰：
“莫若太子之自相也。”遂北见梁王，以此告之，太子果
相魏。

按：《通鉴纲目》：“赧王五年，秦张仪复出相魏。”

赧王六年，张仪死于魏。〈按通鉴为魏襄王十年〉
按：《史记魏世家》：“哀王十年，张仪死。”

赧王七年魏、秦会于应。〈按通鉴为魏襄王十一年〉
按：《史记魏世家》：“哀王十一年，与秦武王会应。”

赧王八年，魏太子朝于秦。秦攻魏皮氏。〈按通鉴为魏襄王十二年〉
按《战国策》，楼牾约秦魏，魏太子为质，纷彊欲败之，谓
太后曰：“国与还者也。败秦而利魏，魏必负之。负秦，太子为粪矣。”太后坐王而泣。王因疑于太子，令之留于
酸枣，楼子患之。昭衍为秦之梁，楼子告之。昭衍见梁
王，梁王曰：“何闻？”曰：“闻秦且伐魏。王曰：‘为期与我约矣’。”
曰：“秦疑于王之约，以太子之留酸枣而不之秦。秦王”
之计曰：“魏不与我约，必攻我。我与其处而待之。见攻
不如先伐之。以秦强，折节而下与国，臣恐其害于东
周。”　秦、楚攻围皮氏。〈一本攻魏围皮氏〉为魏，谓楚王曰：“秦、楚
胜魏，魏王之恐见亡也，必合于秦。王何不背秦而与
魏王？魏王喜，必内太子。秦恐失楚，必效城地于王，王
虽复与之攻魏可也。”楚王曰：“善。”乃背秦而与魏。魏内
太子于楚。秦恐，许楚城地，欲与之复攻魏。樗里疾怒，
欲与魏攻楚。恐魏之以太子在楚，不肯也，为疾谓楚
王曰：“外臣疾使臣谒之，曰：‘敝邑之欲效城地，而为魏
太子之尚在楚也，是以未敢。王出魏质，臣请效之，而
复固秦、楚之交，以疾攻魏’。”楚王曰：“诺。”乃出魏太子。秦
因合魏以攻楚。

按《史记魏世家》：“哀王十二年，太子朝于秦。秦来伐我
皮氏，未拔而解。”

赧王九年，秦相甘茂奔魏。〈按通鉴为魏襄王十三年〉
按：《史记秦本纪》：“昭襄王元年，严君疾为相，甘茂出之
魏。”

赧王十年秦悼武后归于魏。〈按通鉴为魏襄王十四年〉
按：《史记秦本纪》：“昭襄王二年，庶长壮与大臣诸侯公
子为逆，皆诛。及惠文后皆不得良死。”悼武王后出归
魏。按《魏世家》：“哀王十四年，秦来归武王后。”

按：《通鉴纲目》：“赧王十年，秦魏冉弑其君之嫡母，出其
故君之妃，归于魏。”

赧王十二年，秦取魏蒲阪、晋阳、封陵。齐、韩、魏伐楚。〈按通

鉴为魏襄王十六年

按《史记魏世家》：“哀王十六年，秦㧞我蒲阪、晋阳、封陵。”
按《通鉴纲目》：“赧王十二年，齐、韩、魏伐楚，使太子横质
于秦，秦救之。”

〈目〉初，秦与齐、韩合从，至是，齐、魏以楚负约，合兵伐之。楚王使其太子横为质，以请救于秦。秦人救之，三国引去。

赧王十三年，魏朝秦于应亭，与秦韩会于临晋。秦复
与魏蒲阪。〈按通鉴为魏襄王十七年〉

按《史记秦本纪》：昭襄王五年，魏王来朝。应亭复与魏
蒲阪。按《魏世家》：“哀王十七年，与秦会临晋，秦予我
蒲阪。”

赧王十四年，魏与秦伐楚。〈按通鉴为魏襄王十八年〉
按《战国策》：魏秦伐楚，魏王不欲，楼缓谓魏王曰：“王不
与秦攻楚，楚且与秦攻王。王不如令秦楚战，王交制
之。”

按：《史记魏世家》：“哀王十八年，与秦伐楚。”

赧王十六年，齐、魏会于韩。〈按通鉴为魏襄王二十年〉
按《通鉴纲目》云云。

赧王十七年，齐、韩、魏伐秦。〈按通鉴为魏襄王二十一年〉
按《战国策》：三国攻秦，入函谷。秦王谓楼缓曰：“三国之
兵深矣，寡人欲割河东而讲。”对曰：“割河东，大费也；免
于国患，大利也。此父兄之任也。”王何不召公子池而
问焉？王召公子池而问之，对曰：“讲亦悔，不讲亦悔。”王
曰：“何也？”对曰：“王割河东以讲三国，虽去，王必曰：‘惜矣。
三国且去，吾特以三城从之，讲之悔也。王不讲，三国
入函谷、咸阳必危’。”王又曰：“惜矣！吾爱三城而不讲，此
又不讲之悔也。”王曰：“钧吾悔也。宁亡三城而悔，无危
咸阳而悔也。寡人决讲矣。”卒使公子池以三城讲于
三国，三国之兵乃退。

按《史记魏世家》：“哀王二十一年，与齐韩共败秦军函
谷，秦割河东三城以和，三国乃退。”

赧王十九年，齐、韩、魏、赵、宋、中山共攻秦，秦割地以和。
魏王嗣薨，子遫立。〈按通鉴为魏襄王二十三年〉
按《史记秦本纪》：昭襄王十一年，齐、韩、魏、赵、宋、中山五
国攻秦，至盐氏而还。秦与韩、魏河北及封陵以和
按《魏世家》：“哀王二十三年，秦复予我河外及封陵为
和。哀王卒，子昭王立。”〈按通鉴哀王当作襄王〉

赧王二十年，秦㧞魏襄城
按《史记魏世家》：“昭王元年，秦拔我襄城。”

赧王二十一年，秦攻魏新城，秦五大夫礼奔魏
按《史记秦本纪》：“昭襄王十三年，左更白起攻新城，五
大夫礼出亡奔魏。”〈按新城此时属魏〉按《魏世家》：“昭王二年，
与秦战，不利。”

赧王二十二年，魏佐韩攻秦，秦白起败之于伊阙
按《史记秦本纪》：“昭襄王十四年，左更白起攻韩魏于
伊阙，斩首二十四万，虏公孙喜㧞五城。”按《魏世家》：
“昭王三年，佐韩攻秦，秦将白起败我军伊阙，二十四
万。”

赧王二十三年秦取魏垣。

按：《史记秦本纪》：“昭襄王十五年，大良造、白起攻魏，取
垣。”

赧王二十四年，秦取魏轵邓按《史记秦本纪》“昭襄王十六年，左更错取轵及邓。”

〈注〉“轵、邓”，六国时魏邑也。

赧王二十五年，魏入地于秦。

按《史记魏世家》：“昭王六年，予秦河东地四百里，芒卯
以诈重。”

赧王二十六年秦取魏六十一城。

按《史记魏世家》：“昭王七年，秦拔我城，大小六十一。
赧王二十八年，秦拔魏新垣、曲阳。”

按《史记魏世家》：“昭王九年，秦拔我新垣、曲阳之城。
赧王二十九年，魏献安邑以和秦，宋王死于魏之温
邑。”

按：《史记秦本纪》：“昭襄王二十一年，错攻魏河内，魏献
安邑，秦出其人，募徙河东，赐爵，赦罪人迁之。”按《魏
世家》：“昭王十年，齐灭宋，宋王死我温。”

赧王三十一年，秦会燕、魏、韩、赵伐齐，破之。秦、魏会于
宜阳。

按《史记秦本纪》：“昭襄王二十三年，尉斯离与三晋、燕
伐齐，破之。”济西王与魏王会宜阳。按《魏世家》：“昭王
十二年，与秦、赵、韩、燕共伐齐，败之济西。湣王出亡，燕
独入临淄，与秦王会西周。”

按《通鉴纲目》：“赧王三十一年，燕上将军乐毅以秦、魏、
韩、赵之师伐齐，入临菑，齐君地出走，其相淖齿杀之。
毅下齐七十馀城，秦、魏、韩会于京师。”

赧王三十二年秦拔魏安城。

按《战国策》：秦将伐魏，魏王闻之，夜见孟尝君，告之曰：
“秦且攻魏，子为寡人谋奈何？”孟尝君曰：“有诸侯之救，
则国可存也。”王曰：“寡人愿子之行也。重为之约车百
乘。”孟尝君之赵，谓赵王曰：“文愿借兵以救魏。”赵王曰：
“寡人不能。”孟尝君曰：“夫敢借兵者，以忠王也。”王曰：“可
得闻乎？”孟尝君曰：“夫赵之兵非能强于魏之兵，魏之
兵非能弱于赵也，然而赵之地不岁危而民不岁死，
而魏之地岁危而民岁死者，何也？以其西为赵蔽也。
今赵不救魏，魏歃盟于秦，是赵与强秦为界也，地亦
且岁危，民亦且岁死矣。此文之所以忠于大王也。”赵
王许诺。为起兵十万，车三百乘，又北见燕王曰：“先日
公子尝约两主之交矣，今秦且攻魏，愿大王之救之。”
燕王曰：“吾岁不熟二年矣，今又行数千里而以助魏，
且奈何？”田文曰：“夫行数千里而救人者，此国之利也。
今魏王出国门而望见军，虽欲行数千里而救人，可
得乎？”燕王尚未许也。田文曰：“臣效便计于王，王不用
臣之忠计，文请行矣，恐天下之将有大变也。”王曰：“大
变可得闻乎？”曰：“秦攻魏，未能克之也，而台已燔；游已
夺矣，而燕不救魏。魏王折节割地，以国之半与秦，秦
必去矣。秦已去魏，魏王悉韩魏之兵，又西借秦兵以
因赵之众，以四国攻燕，王且何利？利行数千里而助
人乎？利出燕南门而望见军乎？则道里近而输又易
矣，王何利？”燕王曰：“子行矣，寡人听子。乃为之起兵八
万，车”三百乘，以从田文。魏王大悦，曰：“君得燕、赵之兵
甚众，且亟矣。”秦王大恐，割地请讲于魏，因归燕、赵之
兵而封田文。穰侯攻大梁乘郢北。魏王且从，谓穰侯
曰：“君攻楚得宛、穰以广陶，攻齐得刚博以广陶，攻魏
得许、鄢陵以广陶。秦王不问者何也？以大梁之未亡
也。今日大梁亡，许、鄢陵必议，议则君必穷。”为君计者
匆攻便。

按《史记秦本纪》：“昭襄王二十四年，秦取安城，至大梁，
燕赵救之，秦军去。”按《魏世家》：“昭王十三年，秦拔我
安城，兵到大梁去。”

赧王三十八年，魏王遫薨，子圉立。

按《史记·魏世家》：“昭王十九年卒，子安釐王立。”

赧王三十九年秦拔魏两城。

按《史记秦本纪》：“昭襄王三十一年，秦白起伐魏，取两
城。”按《魏世家》：“安釐王元年，秦拔我两城。”

赧王四十年，秦拔魏三城，军大梁。魏割温以和
按《史记秦本纪》：昭襄王三十二年，相穰侯攻魏，至大
梁，破暴鸢，斩首四万，鸢走魏，入三县请和。按《魏世
家》：安釐王二年，秦又拔我三城，军大梁下。韩来救，予
秦温以和。

按：《通鉴纲目》：赧王四十年，“秦魏冉伐魏，韩救之，大败，
魏纳八城于秦。秦复伐魏，围大梁，魏又割温以和。”
赧王四十一年，秦拔魏四城。

按《史记·魏世家》：“釐王三年，秦拔我四城，斩首四万。”
“赧王四十二年，赵、魏伐韩，秦救之。秦败魏师，走魏将
芒卯。魏割南阳以和。”秦与魏、韩上庸地。

按《史记秦本纪》：“昭襄王三十三年，客卿胡阳攻魏卷、
蔡、阳、长社，取之。击芒卯、华阳，破之，斩首十五万，魏入
南阳以和。三十四年，秦与魏、韩、上庸地为一郡，南阳
免臣迁居之。”〈按走芒卯入南阳事在本纪昭襄王三十三年今依魏世家并于是年〉
按《魏世家》：安釐王四年，秦破我及韩、赵，杀十五万人，
走我将芒卯。魏将段干子请予秦南阳以和。苏代谓
魏王曰：“欲玺者段干子也，欲地者秦也。今王使欲地
者制玺，使欲玺者制地，魏氏地不尽则不知己。且夫以地事秦，譬犹抱薪救火，薪不尽，火不灭。”王曰：“是则
然也。虽然，事始已行，不可更矣。”对曰：“王独不见夫博”
之所以贵枭者，便则食，不便则止矣。今王曰：“事始已
行，不可更是。”何王之用智不如用枭也。

按《历代纪事年表》，“赵惠文王二十六年，与魏伐韩，秦
救之，我师大败　赵人。魏人伐韩华阳，告急于秦，秦
弗救。韩相国使陈筮如秦见穰侯。穰侯与白起、胡阳
救韩，八日而至，败魏军于华阳之下，走芒卯，擒三将，
斩首十三万。白起又与赵将贾偃战，沈其卒二万人
于河。”魏段干子请割南阳予秦以和。

赧王四十三年，魏与秦、韩楚伐燕。

按《史记秦本纪》：“昭襄王三十五年，佐韩、魏、楚伐燕。
赧王四十七年，秦拔魏怀。”

按：《史记魏世家》：“安釐王九年，秦拔我怀。”

赧王四十八年，秦太子卒于魏。

按《史记秦本纪》，昭襄王四十年，悼太子死，魏归葬芷
阳。按《魏世家》，安釐王十年，秦太子外质于魏，死。
赧王四十九年，秦拔魏邢丘怀。齐楚攻魏，秦救之。
按《史记秦本纪》，昭襄王四十一年，攻魏，取邢丘怀。
按《魏世家》，安釐王十一年，秦拔我郪丘。秦昭王谓左
右曰：“今时韩、魏与始孰彊？”对曰：“不如始彊”王曰：“今时
如耳。”魏、齐“与孟尝芒卯孰贤？”对曰：“不如。”王曰：“以孟尝
芒卯之贤，率彊韩魏以攻秦，犹无奈寡人何也。今以
无能之如耳魏齐而率弱韩魏以伐秦，其无奈寡人
何亦明矣。”左右皆曰：“甚然。”《中旗》冯琴而对曰：“王之料
天下过矣。当晋六卿之时，知氏最彊，灭范、中行又率
韩魏之兵以围赵襄子于晋阳，决晋水以灌晋”阳之
城，不湛者三版。知伯行水，魏桓子御，韩康子为参乘。
知伯曰：“吾始不知水之可以亡人之国也，乃今知之，
汾水可以灌安邑，绛水可以灌平阳。”魏桓子肘韩康
子，韩康子履魏桓子肘，足接于车上，而知氏地分，身
死国亡，为天下笑。今秦兵虽彊，不能过知氏；韩、魏虽
弱，尚贤其在晋阳之下也。此方“其用肘足之时也，愿
王之必勿易也。”于是秦王恐齐楚相约而攻魏，魏使
人求救于秦，冠盖相望也，而秦救不至。魏人有唐睢
者，年九十馀矣，谓魏王曰：“老臣请西说秦王，令兵先
臣出。”魏王再拜，遂约车而遣之。唐睢到，入见秦王。秦
王曰：“丈人芒然乃远至此，甚苦矣。夫魏之来求救数
矣，寡人知魏之急已。”唐睢对曰：“大王已知魏之急而
救不发者，臣窃以为用策之臣无任矣。夫魏，一万乘
之国也，然所以西面而事秦，称东藩，受冠带，祠《春秋》
者，以秦之彊足以为与也。今齐、楚之兵已合于魏郊
矣，而秦救不发，亦将赖其未急也。使之大急，彼且割
地而约从，王尚何救焉？必待其急而救之，是失一东
藩之魏，而彊二敌之齐、楚，则王何利焉？”于是秦昭王
遽为发兵救魏，魏氏复定。赵使人谓魏王曰：“为我杀
范痤，吾请献七十里之地。”魏王曰：“诺。”使吏捕之，围而
未杀。痤因上屋骑危，谓使者曰：“与其以死痤市，不如
以生痤市。有如痤死，赵不予王地，则王将奈何？故不
若与先定割地，然后杀痤。”魏王曰：“善。”痤因上书信陵
君曰：“痤，故魏之免相也，赵以地杀痤而魏王听之。有
如彊秦，亦将袭赵之欲，则君且奈何？”信陵君言于王
而出之。魏王以秦救之故，欲亲秦而伐韩以求故地。
无忌谓魏王曰：“秦与戎、翟同俗，有虎狼之心，贪戾好
利无信，不识礼义德行。苟有利焉，不顾亲戚兄弟，若
禽兽耳。此天下之所”识也，非有所施，厚积德也。故太
后母也，而以忧死；穰侯，舅也，功莫大焉，而竟逐之；两
弟无罪，而再夺之国。此于亲戚若此，而况于仇雠之
国乎？今王与秦共伐韩，而益近秦患，臣甚惑之。而王
不识则不明，群臣莫以闻则不忠。今韩氏以一女子
奉一弱主，内有大乱，外交彊、秦、魏之兵，王以为不亡
乎？韩“亡，秦有郑地，与大梁邻，王以为安乎？王欲得故
地，今负彊秦之亲，王以为利乎？秦非无事之国也，韩
亡之后，必将更事，更事必就易与利，就易与利，必不
伐楚与赵矣。是何也？夫越山逾河，绝韩上党而攻彊、
赵，是复阏与之事，秦必不为也。若道河内，倍邺、朝歌，
绝漳、滏水，与赵兵决于邯郸之郊，是知伯”之祸也。秦
又不敢伐楚，道涉山谷，行三千里而攻冥厄之塞，所
行甚远，所攻甚难，秦又不为也。若道河外，倍大梁，右
蔡，左召陵，与楚兵决于陈郊，秦又不敢。故曰“秦必不
伐楚与赵矣，又不攻卫与齐矣。”夫韩亡之后，兵出之
日，非魏无攻已。秦固有怀茅、邢丘，城垝津以临河内，
河内共、汲必危。有郑地，得“垣雍，决荧泽水灌大梁，大
梁必亡。王之使者出过，而恶安陵氏于秦，秦之欲诛
之久矣。秦叶阳昆阳与舞阳邻，听使者之恶之，随安
陵氏而亡之，绕舞阳之北，以东临许，南国必危，国无
害已。”夫憎韩不爱安陵氏，可也；夫不患秦之不爱南
国，非也。异日者，秦在河西，晋国去梁千里，有河山以
阑之，有周“韩以间之。”从《林乡》军以至于今，秦七攻魏，
五入囿中，边城尽拔，文台堕垂都，焚林木，伐麋鹿尽，
而国继以围。又长驱梁北，东至陶卫之郊，北至平监所亡于秦者，山南、山北、河外、河内，大县数十，名都数
百，秦乃在河西，晋去梁千里，而祸若是矣。又况于使
秦无韩，有郑地，无河山而阑之，无周韩而间之，“去大
梁百里，祸必由此矣。异日者，从之不成也，楚、魏疑而
韩不可得也。今韩受兵三年，秦挠之以讲，识亡不听，
投质于赵。请为天下雁行顿刃，楚、赵必集兵，皆识秦
之欲无穷也，非尽亡天下之国，而臣海内必不休矣。
是故臣愿以从事王，王速受楚、赵之约。赵挟韩之质
以存韩而求故地，韩必效之，此士民不劳而故地得，
其功多于与秦共伐韩，而又与彊秦邻之祸也。夫存
韩安魏而利天下，此亦王之天时已。通韩上党于共，
甯使道安成，出入赋之，是魏重质韩以其上党也。今
有其赋，足以富国，韩必德魏，爱魏，重魏畏魏，韩必不
敢反魏，是韩则魏之县也。魏得韩以为县，卫、大梁、河
外必安矣。今不”存韩、二周、安陵必危，楚、赵大破，卫、齐
甚畏，天下西乡而驰秦，入朝而为臣不久矣。

赧王五十八年，秦围邯郸，魏公子无忌救之。

按《史记魏世家》：“安釐王二十年，秦围邯郸。信陵君无
忌矫夺将军晋鄙兵以救赵。赵得全，无忌因留赵。”
按《魏公子无忌传》：“秦进兵围邯郸公子。”为赵惠文
王弟平原君夫人，数遗魏王及公子书，请救于魏。魏
王使将军晋鄙将十万众救赵。秦王使使者告魏王
曰：“吾攻赵，旦暮且下，而诸侯敢救者已拔，赵必移兵
先击之。”魏王恐，使人止晋鄙，留军壁邺，名为救赵，实
持两端以观望。平原君使者冠盖相属于魏，让魏公
子曰：“胜所以自附为婚姻者，以公子之高”义，为能急
人之困。今邯郸旦暮降秦，而魏救不至，安在公子能
急人之困也？且公子纵轻胜，弃之降秦，独不怜公子
耶？公子患之，数请魏王及宾客辩士说王万端。魏
王畏秦，终不听公子。公子自度终不能得之于王，计
不独生而令赵亡，乃请宾客，约车骑百馀乘，欲以客
往赴秦军，与赵俱死。行过夷门，见侯嬴，具告所以欲
死秦军状。侯生曰：“公子欲赴秦军，譬若以肉投馁虎，
何功之有哉？”嬴闻晋鄙之兵符常在王卧内，而如姬
最“幸，出入王卧内，力能窃之。嬴闻如姬父为人所杀，
公子使客斩其仇头，进如姬。如姬之欲为公子死，无
所辞，顾未有路耳。公子诚一开口请如姬，如姬必许
诺，则得虎符，夺晋鄙军，北救赵而西却秦，此五霸之
伐也。”公子从其计，请如姬。如姬果盗晋鄙兵符与公
子。公子行。侯生曰：“将在外，主令有所不受，以便国家。
公子即合符，而晋鄙不授公子兵而复请之，事必危
矣。臣客屠者朱亥可与俱。此人力士，晋鄙听，大善；不
听，可使击之。”于是公子行至邺，矫魏王令代晋鄙。晋
鄙合符疑之，举手视公子曰：“今吾拥十万之众，屯于
境上，国之重任，今单车代之，何如哉？欲无听。”朱亥袖
四十斤铁锥，锥杀晋鄙，公子遂将晋鄙军选兵八万
人，进兵击秦军。秦军解去，遂救邯郸，存赵。

甲寅年。魏太子增质于秦。秦拔魏高都汲。魏公子无
忌率五国兵击却之。〈是年为秦庄襄王三年魏安釐王三十年〉
按《史记秦本纪》：“庄襄王三年，使蒙骜攻魏高都汲，拔
之。四年，魏将无忌率五国兵攻秦，秦却于河外，蒙骜
败解而去。”〈按纲目庄襄王无四年事并纪于三年今从之〉　按《魏世家》：安釐
王三十年，无忌归魏，率五国兵攻秦，败之河内，走蒙
骜。魏太子增质于秦，秦怒，欲囚魏太子增。或为增谓
秦王曰：“公孙喜谓魏相曰：‘请以魏疾击秦。秦王怒，必
囚增。魏王又怒，击秦，秦必伤。今王囚增，是喜之计中
也。故不若贵增而合魏，以疑之于齐韩’。”秦乃止。增
按《魏公子无忌传》，公子留赵十年不归秦闻公子在
赵，日夜出兵东伐魏。魏王患之，使使往请公子。公子
恐其怒之，乃诫门下：“有敢为魏王使通者死。”宾客皆
背魏之赵，莫敢劝公子归。毛公、薛公两人往见公子
曰：“公子所以重于赵，名闻诸侯者，徒以有魏也。今秦
攻魏，魏急而公子不恤，使秦破大梁而夷先王之宗
庙，公子当何面目立天下乎？”语未及卒，公子立变色，
告车趣驾归救魏。魏王见公子，相与泣，而以上将军
印授公子。公子遂将《安釐王》三十年，公子使使遍告
诸侯。诸侯闻公子将，各遣将将兵救魏。公子率五国
之兵破秦军于河外，走蒙骜。遂乘胜逐秦军，至函谷
关，抑秦兵，秦兵不敢出。

戊午年秦“取魏，《畼有诡》。”魏王圉薨，子增立。公子无忌
卒。〈是年为秦王政四年魏安釐王三十四年〉

按《史记秦本纪》：“王政四年春，蒙骜伐魏，取畼有诡。三
月，军罢。”按《魏世家》：安釐王三十四年，安釐王卒，太
子增立，是为景湣王。信陵君无忌卒。按《魏公子无
忌传》：公子率五国之兵，破秦军于河外，乘胜逐秦军
至函谷关。当是时，公子威振天下，诸侯之客进兵法，
公子皆名之，故世俗称魏公子兵法。秦王患之，乃行
金万斤于魏，求晋鄙客，令毁公子于魏王曰：“公子亡
在外十年矣，今为魏将，诸侯将皆属诸侯，徒闻魏公
子，不闻魏王。”公子亦欲因此时定南面而王。诸侯畏
公子之威，方欲共立之。秦数使反间伪贺公子得立为魏王未也。魏王日闻其毁，不能不信。后果使人代
公子将。公子自知再以毁废，乃谢病不朝，与宾客为
长夜饮。饮醇酒，多近妇女。日夜为乐。饮者四岁。竟病
酒而卒。

己未年秦伐魏取二十城。〈是年为秦王政五年魏景湣王元年〉
按《史记秦本纪》：“王政五年，蒙骜攻魏，定酸枣、燕虚、长
平、雍丘、山阳城，皆拔之，取二十城，初置东郡。”按《魏
世家》：“景湣王元年，秦拔我二十城，以为秦东郡。”

〈注〉虚地阙。

庚申年，秦拔魏朝歌。〈是年为秦王政六年魏景湣王二年〉
按《史记魏世家》：“景湣王二年，秦拔我朝歌。”

辛酉年，秦拔魏汲。〈是年为秦王政七年魏景湣王三年〉
按：《史记·魏世家》：“景湣王三年，秦拔我汲。”

癸亥年“秦拔魏垣、蒲阳衍。”

按《史记魏世家》：“景湣王四年，秦拔我垣、蒲、阳、衍。
丙寅年，秦助魏伐楚。”〈是年为秦王政十二年魏景湣王八年楚幽王三年〉
按：《通鉴纲目》：“秦王政十二年，助魏伐楚。”

庚午年，魏献地于秦。〈是年为秦王政十六年魏景湣王十二年〉
按《史记秦本纪》：“王政十六年，魏献地于秦，秦置丽邑。”
“癸酉年，魏王增薨，子假立。”〈是年为秦王政十九年魏景湣王十五年〉
按《史记·魏世家》：“景湣王十五年，景湣王卒，子王假立。
丙子年，秦灭魏。”〈是年为秦王政二十二年魏王假三年〉
按：《史记·魏世家》：“王假三年，秦灌大梁，虏王假，遂灭魏，
以为郡县。